ኢኮኖሚውን ለማረጋጋት የፖሊሲ ማሻሻያና የቁጠባ ባህል እንደሚያስፈልግ ተገለጸ
አዲስ አበባ፡- በኮሮና ወረርሽኝ ሳቢያ እየተቃወሰ ያለውን ኢኮኖሚ ለማረጋጋት የፖሊሲ ማሻሻያና የቁጠባ ባህልን በተጠናከረ መንገድ ማከናወን እንደሚስያፈልግ የምጣኔ ሀብት ባለሙዎች ተናገሩ፡፡ 
በጅማ ዩኒቨርሲቲ የኢኮኖሚክስ መምህር የሆኑት ረዳት ፕሮፌሰር ተስፋዬ መላኩ በተለይ ለአዲስ ዘመን ጋዜጣ እንደተናገሩት፤ በአሁን ወቅት በኢትዮጵያ ኢኮኖሚያዊ ቀውስ እያስከተለ ያለው የኮሮና ወረርሽኝ ቢሆንም፤ በተጨማሪ ኢኮኖሚን እየጎዱ ያሉ የበረሃ አንበጣና የተፈጥሮ አደጋዎች እየተከሰቱ ናቸው። እነዚህ ችግሮች ኢኮኖሚው ላይ ከፍተኛ ተፅዕኖ እንዳይፈጥሩ ቀድሞ የነበረው የኢኮኖሚ ፖሊሲ ማሻሻያ ሊደረግበት ያስፈልጋል፡፡ በችግር ወቅት አቅርቦትና ፍላጎትን ማጣጣም ስለማይቻል በነበረው የኢኮኖሚ አካሄድ መቀጠል አስቸጋሪ ይሆናል፡፡ 
‹‹ኢኮኖሚው ባለበት እንዲቀጥል ለማድረግ መንግሥት የመከላከል ዕርምጃዎችን አጠናክሮ መቀጠል አለበት›› ያሉት ረዳት ፕሮፌሰር ተስፋዬ፣ በኮሮና ወረርሽ የተጎዳውን ኢኮኖሚና በበረሃ አንበጣ የተስተጓጎለውን የግብርና እንቅስቃሴ ከችግር ለማውጣት የመከላከል ዕርምጃዎች በተጠናከረ መንገድ መቀጠል እንዳለባቸው ጠቁመዋል፡፡ 
እንደ ረዳት ፕሮፌሰር ተስፋዬ አባባል፤ ሌላው
 ኢኮኖሚው እንዲያገግም ብሔራዊ የአደጋ ስጋት ሥራ አመራር ኮሚሽን እንዲጠናከር በማድረግ ለችግር ተጋላጭ ለሆኑ የህብረተሰብ ክፍሎች የምግብ አቅርቦትና ሌሎች ድጋፎች መደረግ አለበት። ስለዚህ የኮሚሽኑን አቅም በየጊዜው ማሳደግ ይጠይቃል። በተጨማሪም ከአጋር አካላት ጋር ያለው የድጋፍ ግንኙነት በተለይ ከውጭ ለጋሽ አገሮች ኢኮኖሚያዊ ትስስር መፍጠሩም ተገቢ ነው። 
የፋይናንስ ተቋማት ከመደገፍ አንፃር የተለያዩ ማሻሻያዎች መወሰድ እንደሚገባም በመጥቀስ፤ የወለድ ምጣኔ መቀነስ፣ ለኢንቨስትመንት ሥራዎች ባንኮች የሰጧቸውን ብድር የመከለስ ሁኔታ መኖር እንደሚያፈልግ አመልክተዋል። የብድር መመለሻ ጊዜን ማራዘም እንዲሁም አምራች ድርጅቶችን በመደገፍ ኢኮኖሚው እንዲያገግም መደረግ እንዳለበት አስረድተዋል። 
በሀሮማያ ዩኒቨርሲቲ የኢኮኖሚክስ ትምህርት ክፍል ኃላፊ አቶ ፍሬዘር ጥላሁን እንደሚናገሩት፤ የተፈጥሮም ይሁን ሰው ሠራሽ አደጋዎች ሲከሰቱ በአንድ አገር ኢኮኖሚ ላይ ከፍተኛ ቀውስ ይፈጥራል። ይህንን ቀውስ ለማረጋጋት ደግሞ የተለያዩ ዘዴዎች መጠቀም ያስፈልጋል። የመጀመሪያው መሆን ያለበት ቁጠባ እንዲበረታታ ማድረግ ነው። ቁጠባ ነገን
 የተሻለ ከማድረግ ባሻገር ችግሮች ሲፈጠሩም መቋቋም ያስችላል። በችግር ጊዜ መቆጠብ፣ ማከማቸት እንዲሁም ለነገ ማሰብ እንደሚያስፈልግ ለህብረተሰቡ ግንዛቤ መሰጠትም የግድ የሚል ነው። 
‹‹ሌላው ብሔራዊ የአደጋ ስጋት ሥራ አመራር ኮሚሽን ማጠናከር ያስፈልጋል›› የሚሉት አቶ ፍሬዘር፣ ኮሚሽኑ ድርቅ፣ ጎርፍ እንዲሁም ወረርሽኞች ሲከሰቱ ምላሽ የሚሰጥ አካል እንደመሆኑ በዚህም የሚመጡ ችግሮችን ቀድሞ በማቀድ መዘጋጀት እንደሚያስችል አመልክተዋል። 
እንደ አቶ ፍሬዘር ገለጻ፤ በኢትዮጵያ በየዓመቱ ድርቅና ረሀብ ይከሰት ነበር። በዚህም ቀድሞ ለችግሩ እቅድ ወጥቶለት የሚሠራ ሲሆን፣ መንግሥት በራሱ የሚሸፍናቸው ነበሩ። ኮሮና ወረርሽኝ ልዩ የሚያደርገው ዓለምአቀፋዊ መሆኑና እያንዳንዱ ግለሰብ ህይወት ውስጥ የገባ መሆኑ ነው። 
ከዚህ ችግር በመነሳት የተለያዩ እቅዶችን መንግሥት አውጥቶ እየተንቀሳቀሰ ቢሆንም፤ የተለያዩ ምርቶች ወደ ውጭ ስለማይላኩ ኢኮኖሚው እንዳይረጋጋ ማድረጉን ገልጸዋል። እየተደረጉ ያሉ ማበረታቻዎች በተለይ የግብር እፎይታና የቀረጥ ቅነሳ፣ በባንኮች ላይ የወለድ ክፍያ ማራዘም እንዲሁም ሌሎች ነገሮች በተወሰነ መልኩ ኢኮኖሚው እንዲያገግም በር ሊከፍቱ እንደሚችሉ ጠቅሰዋል።
አዲስ ዘመን ሚያዝያ 27/2012